Tiltale for forsøg på manddrab. Påstand om konfiskation
Ret: Retten i Viborg (1. instans)
Faggruppe: Straffesag — Nævningesag
Sagsemner: Forurettede og vidner;
Liv og legeme;
Våben, eksplosiver og fyrværkeri;

/

52-årig mand fra Silkeborg idømt 7 års
fængsel for forsøg på manddrab
Dom afsagt: 12. maj 2023

Sagen kort fortalt

Den 52-årige var tiltalt for drabsforsøg, subsidiært grov vold og fareforvoldelse ved om aftenen
den 21. marts 2022 af have affyret to skud i hjemmet i Område mod sin daværende hustru og
hendes søn, hvorved hustruen blev ramt i armen.

Han var tillige tiltalt for våbenbesiddelse under særligt skærpende omstændigheder og
overtrædelse af våbenbekendtgørelsen.

Tiltalte nægtede sig skyldig i forsøg på manddrab, grov vold og fareforvoldelse. Han erkendte
våbenbesiddelse under særligt skærpende omstændigheder og overtrædelse af
våbenbekendtgørelsen.

Retten lagde til grund, at der forud for hændelsen var opstået en uoverensstemmelse mellem
Tiltalte og hans daværende hustru, og at Tiltalte var vred, da han i spirituspåvirket tilstand
hentede haglgeværet i soveværelset på 1. sal, ladede det med to patroner og gik ned i stuen,
hvor han traf sin hustru, som tog fat i løbet på haglgeværet, hvorefter Tiltalte, angiveligt for at
få hustruen til at slippe geværet, affyrede dette. Hustruen blev ramt i venstre arm ved dette
skud, som gik gennem vinduet til terrassen, hvor hustruens søn opholdt sig.

Dommens resultat

Retten fandt Tiltalte skyldig i forsøg på manddrab på sin daværende hustru og for forsætlig
fareforvoldelse mod hendes søn. Tiltalte blev tillige i overensstemmelse med sin erkendelse
fundet skyldig i besiddelse under særligt skærpende omstændigheder af haglgeværet, samt i
overtrædelse af våbenbekendtgørelsen.

Sagen er behandlet som en nævningesag. Nævningerne og dommerne var uenige om, hvorvidt
Tiltalte havde forvoldt fare for hustruens søn. Nævningerne og dommerne var i øvrigt enige om
skyldsspørgsmålet.

Der blev afgivet 10 stemmer for at fastsætte straffen til fængsel i 7 år og 2 stemmer for at
fastsætte straffen til fængsel i 6 år. Straffen blev herefter fastsat til fængsel i 7 år.

Tiltalte ankede dommen til frifindelse i det ikke erkendte omfang, subsidiært til formildelse.